google/wiki40b huggingface dataset:
Τζάστιν Μετσίνγκ Λεχάνια

Βιογραφία και στρατιωτική δράση

Γεννήθηκε στις 7 Απριλίου του 1938 στην Τάμπα-Τσέκα του Λεσότο. Έγινε διοικητής του Στρατού και ανέτρεψε τον πρωθυπουργό Λεαμπούα Τζόναθαν σε στρατιωτικό πραξικόπημα, το 1986. Πρώτο μέλημα του Λεχάνια ήταν η βελτίωση των σχέσεων με τη Νότια Αφρική, οι οποίες είχαν επιδεινωθεί όταν ο Τζόναθαν υποστήριξε το Αφρικανικό Εθνικό Κογκρέσο. Στην αρχή παραχώρησε περισσότερες εξουσίες στο Βασιλιά, στη συνέχεια όμως ήρθε σε ρήξη με το Μονάρχη και τον ανέτρεψε, σε άλλο στρατιωτικό πραξικόπημα, το 1990. Στη συνέχεια ο Βασιλιάς αποκαταστάθηκε και ο Λεχάνια ανατράπηκε και ο ίδιος σε στρατιωτικό πραξικόπημα, το 1991.

Πολιτική δράση

Ο Λεχάνια στη συνέχεια έγινε πρόεδρος του Εθνικού Κόμματος των Μπασότο (BNP), του κυριότερου κόμματος της Αντιπολίτευσης, το οποίο έχει λίγες έδρες στο Κοινοβούλιο και σύμφωνα με τον ίδιο το Λεχάνια, αυτό είναι αποτέλεσμα νοθείας στις εκλογικές διαδικασίες των τελευταίων ετών.
Η εκλογή του στο τιμόνι του BNP έγινε σε συνέδριο τον Μάρτιο του 1999 και επανεξελέγη στο συνέδριο του κόμματος που διεξήχθη στις 31 Μαρτίου και την [1η Απριλίου του 2001. Στις βουλευτικές εκλογές το Μάιο του 2002 ο Λεχάνια κατήλθε ως υποψήφιος με το BNP στην εκλογική περιφέρεια του Μαντσονιάνε (Mant'sonyane), ωστόσο ηττήθηκε από τον Μασουτάνγκ Ταόλε του κυβερνώντος κόμματος (LCD) λαμβάνοντας το 28,5% των ψήφων έναντι 49,1% για τον Ταόλε. Ωστόσο, εξελέγη διά της αναλογικής εκπροσώπησης στο Κοινοβούλιο.

Εμπλοκή σε σκάνδαλο

Στις 31 Μαΐου 2006 ήρθη η ιδιότητα του ως βουλευτή για μικρό χρονικό διάστημα, καθώς φερόταν υπεύθυνος για εκφοβισμό του προέδρου της Εθνοσυνέλευσης. Η ηγεσία του BNP φερόταν να είχε συγχωρήσει και υποβοηθήσει την ενέργεια αυτή, σύμφωνα με το τελικό πόρισμα της Επιτροπής των Προνομίων (Committee of Privileges). Η βουλευτική ιδιότητα τεσσάρων ακόμα βουλευτών του BNP ανεστάλη επίσης, αλλά για μικρότερο χρονικό διάστημα αναφορικά με την ίδια υπόθεση.
Εθνόσημο της Χιλής

Το εθνόσημο της Χιλής χρονολογείται από το 1834 και σχεδιάστηκε από το Βρετανό καλλιτέχνη Τσαρλς Γουντ Τέιλορ.

Περιγραφή

Αποτελείται από ένα θυρεό δίχρωμο (οριζόντια) κατά το ήμισυ με όριζόντιες μπλε γραμμοσκιάσεις άνω και κόκκινες κάθετες γραμμοσκιάσεις κάτω. Στο κέντρο του θυρεού φέρεται πεντάκτινο αστέρι σε απόχρωση λευκού μαύρου. Παραστάτες του θυρεού φέρονται στη μία πλευρά ένας κόνδορας, το κυριότερο θήραμα στη χώρα και στην άλλη το ουεμούλ (ισπ. huemul) , το μοναδικό και πλέον σπάνιο θηλαστικό του εδάφους της Χιλής. Και οι δύο παραστάτες φέρονται εστεμμένοι με χρυσά ανοικτά στέμματα του Ναυτικού, και δουκικού χαρακτήρα ως σύμβολα των ηρωικών κατορθωμάτων του Ναυτικού της Χιλής στον Ειρηνικό Ωκεανό.
Στο άνω μέρος του θυρεού φέρονται τρία ευμεγέθη λοφία μπλέ λευκό και κόκκινο που αντιπροσωπεύουν τα χρώματα των πρώην Προέδρων της Χώρας.Ο θυρεός και οι παραστάτες εδράζουν σε περίτεχνη ανθοφόρα βάση επί της οποίας φέρεται μια άσπρη λωρίδα, με το ρεαλιστικό ρητό: "Por la Razón o la Fuerza" ("Με το Δίκαιο ή με τη Δύναμη").
Μαρία Αργυροπουλίνα

Γάμος με τον γιο του δόγη της Βενετίας

H Μαρία παντρεύτηκε τον Τζιοβάννι Ορσεόλο μεγαλύτερο γιο του Δόγη της Βενετίας Πιέτρο Β΄ Ορσεόλο, ο γάμος έγινε με αυτοκρατορικές τιμές στην Κωνσταντινούπολη, το ζεύγος έστεψε με χρυσό διάδημα ο ίδιος ο αυτοκράτορας Βασίλειος. Η νύφη έφερε στον σύζυγο της μεγάλη προίκα όπως ένα ανάκτορο στην Κωνσταντινούπολη που έζησαν μετά τον γάμο της, ο Τζιοβάννι αντίστοιχα έδωσε στην σύζυγο του τον τίτλο της πατρικίου.
Στην γαμήλια τελετή χρησιμοποίησε χρυσά πιρούνια αλλά το πιρούνι τον 11ο αιώνα ήταν κάτι το αμφιλεγόμενο. Καταδικάστηκε από τον τοπικό κλήρο επειδή η χρήση των πιρουνιών είναι προσβολή στον θεό που έδωσε στον άνθρωπο τα δάχτυλα για χρήση και δεν είχε δικαίωμα να τα αντικαταστήσει με μεταλλικά. Η Μαρία Αργυροπουλίνα πριν αναχωρήσει από την Κωνσταντινούπολη για την Βενετία παρακάλεσε τον αυτοκράτορα να της επιτρέψει να μεταφέρει μαζί της κομμάτια από τα ιερά λείψανα της Αγίας Βαρβάρας. Ο Τζιοβάννι και η Μαρία απέκτησαν έναν γιο που τον ονόμασαν Βασίλειο για να τιμήσουν τον αυτοκράτορα Βασίλειο τον Βουλγαροκτόνο. Η Μαρία και ο σύζυγος της πέθαναν μαζί από Πανώλη μετά την επιστροφή τους στην Δημοκρατία της Βενετίας, από την ίδια επιδημία πέθανε και ο γιος τους Βασίλειος (1007).
Κουβανέζικο δημοψήφισμα (2019)

Ένα συνταγματικό δημοψήφισμα πραγματοποιήθηκε στην Κούβα στις 24 Φεβρουαρίου 2019.  Οι ψηφοφόροι κλήθηκαν να εγκρίνουν ή να απορρίψουν να νέο σύνταγμα που εγκρίθηκε από την Εθνοσυνέλευση της Λαϊκής Εξουσίας τον Ιούλιο του 2018.  Οι μεταρρυθμίσεις εγκρίθηκαν, με 90,61% των έγκυρων ψήφων υπέρ. Το νέο Σύνταγμα τέθηκε σε ισχύ στις 10 Απριλίου 2019 μετά την ανακήρυξή του στην Κουβανική Εθνοσυνέλευση και τη δημοσίευσή του στην Επίσημη Εφημερίδα της Δημοκρατίας.

Γάμος ομοφυλοφίλων

Το νέο σύνταγμα καταργεί επίσης την απαίτηση ότι ο γάμος είναι "μεταξύ ενός άνδρα και μιας γυναίκας". Ένα προηγούμενο σχέδιο του νέου συντάγματος θα άλλαζε τη φρασεολογία σε "μια ένωση μεταξύ δύο ανθρώπων ..." με απολύτως ίσες ευθύνες ". Αυτή η διατύπωση απομακρύνθηκε εξαιτίας των αντιδράσεων από τους πιο συντηρητικούς τομείς της κουβανικής κοινωνίας  με το νέο σύνταγμα να μην αναγνωρίζει ρητώς τους ομοφυλοφιλικούς γάμους, αλλά να καταργεί τα συνταγματικά εμπόδια στην αναγνώρισή τους, αποφεύγοντας ειδικά τον ορισμό του γάμου (σε αντιδιαστολή με τον ορισμό της «ένωσης μεταξύ ενός άνδρα και μιας γυναίκας» που υπήρχε στο παλιό σύνταγμα). Αναμένεται ότι ο γάμος ομοφυλοφίλων θα αποτελεί μέρος ενός νέου Κουβανικού Οικογενειακού Κώδικα, ο οποίος πρόκειται να τεθεί σε νέο δημοψήφισμα μέσα στα επόμενα 2 χρόνια.    Η Μαριέλα Κάστρο, ακτιβίστρια των δικαιωμάτων των ΛΟΑΤ της Κούβας, κόρη του Ραούλ Κάστρο και διευθύντρια του Κουβανικού Εθνικού Κέντρου για τη Σεξουαλική Εκπαίδευση, δήλωσε ότι η αλλαγή αυτή δεν είναι "οπισθοδρόμηση" και ότι το θέμα θα αντιμετωπιστεί στην επερχόμενη τροπολογία του οικογενειακού κώδικα.
Άγιος Ιωάννης, Γρενάδα

Περιφέρειες

Ο Άγιος Ιωάννης αποτελεί και την ομώνυμη περιφέρεια.

Γεωγραφία

Ο Άγιος Ιωάννης βρίσκεται βόρεια-κεντρικά της Γρενάδας. Έχει έκταση 15 τ.μ. (39 km²). Είναι η δεύτερη μικρότερη σε έκταση ενορία της Γρενάδας, μετά τον Άγιο Μάρκο.  Συνορεύει στα νότια με τον Άγιος Γεώργιο, στα βόρεια με τον Άγιο Μάρκο και στα ανατολικά με τον Άγιο Ανδρέα.

Όνομα

Ο Άγιος Ιωάννης λέγεται στα αγγλικά: Saint John parish και στα γαλλικά: Paroise de Saint John.
Μαγιότο ντε Κοκαρέλη

Ο Μαγιότο (Ματθαίος) ντε Κοκαρέλη (ισπανικά :Mahiot de Coquerel) ήταν Ισπανός τυχοδιώκτης που χρημάτισε βάιλος στο Πριγκιπάτο της Αχαΐας.
Ήταν ένας από τους αρχηγούς των Ναβαρραίων, μισθοφορικού στρατού, που μισθώθηκε από τον Ιάκωβο των Μπω για να διεκδικήσει τα δικαιώματα του στο Πριγκιπάτο. Το 1381 η Ναβαρρική εταιρεία πέρασε από την Αττική στην Πελοπόννησο, κατέλαβαν την Βοστίτσα στην συνέχεια πήγαν στον Ζόγκλο όπου κατέλαβαν και το Ναυαρίνο. Κερδίζοντας την υποστήριξη πολλών βαρώνων και ιπποτών του Πριγκιπάτου αναγνωρίστηκε ο Ιάκωβος των Μπω πρίγκιπας του.
Ο Ιάκωβος των Μπω τον διόρισε βάιλο του Πριγκιπάτου από το 1381 έως το 1386 που πέθανε και τον αντικατέστησε ο άλλος αρχηγός της Ναβαρρικής εταιρίας Πέτρος Μπόρντο του Σαν Σουπεράνο. Όταν έγινε βάιλος μοίρασε τα τιμάρια όσων ιπποτών ή βαρώνων δεν τους υποστήριξαν.
Γεωργής Κωστοπράβ

Εκπαίδευση και δημιουργία

Ο Γ. Κωστοπράβ, μετά από παρότρυνση των δασκάλων του, γράφτηκε στο "Πραγματικό Σχολείο της Μαριούπολης" ως μαθητής ανώτερης προπαρασκευαστικής τάξης, το ακαδημαϊκό έτος 1913-14. Το φθινόπωρο του 1915 γράφτηκε και φοίτησε στην 5η τάξη του σχολείου του χωριού του, όπου διακρίθηκε σε φιλολογικές και συγγραφικές δραστηριότητες. Ωστόσο, από τα περίπου 300 ποιήματα που έγραψε από το 1921 έως το 1931 -έτος κατά το οποίο αποφάσισε να αφοσιωθεί στη λογοτεχνία- διασώθηκαν και δημοσιεύθηκαν μόνο δέκα. Δούλεψε στην ελληνόφωνη εφημερίδα της Μαριούπολης "Κολεχτιβιστής" (όπου μετά θάνατον στην είσοδο του κτιρίου της τοποθετήθηκε εντοιχισμένη πλάκα στη μνήμη του) σαν λογοτεχνικός συνεργάτης, υπεύθυνος γραμματέας και λογοτεχνικός συντάκτης, όπως και στα επίσης ελληνόφωνα περιοδικά "Νεότητα" και ''Πιονέρης". Το 1933 εξέδωσε μέσω του Ελληνικού Εκδοτικού Οίκου της Μαριούπολης την πρώτη του ποιητική συλλογή με τίτλο "Τα Πρώτα Βήματα". Την ίδια εποχή δημοσιεύθηκαν και τα "Ουδραμάιδα" (λιανοτράγουδα της ελληνικής κοινότητας). Το 1934 ο Κωστοπράβ ταξίδεψε στη Μόσχα και πήρε μέρος στις εργασίες του "Πρώτου Συνεδρίου των Σοβιετικών Συγγραφέων", όπου είχε επαφές και συζητήσεις με τον Μαξίμ Γκόρκι, αλλά και τους Κώστα Βάρναλη και Δημ. Γληνό, που είχαν προσκληθεί να παραστούν.

Θάνατος

Ο Γ. Κωστοπράβ υπήρξε ένα από τα χιλιάδες θύματα των σταλινικών εκκαθαρίσεων που εφαρμόσθηκαν στην ΕΣΣΔ κατά τη διάρκεια του μεσοπολέμου. Στις 23 Δεκεμβρίου του 1937 ο ποιητής συνελήφθη, καθώς το όνομά του περιλαμβανόταν μεταξύ των 5.783 προγραμένων προσώπων της λεγόμενης "ελληνικής υπόθεσης", μιας ανύπαρκτης συνωμοτικής οργάνωσης ("αντεπαναστατικής εθνικιστικής ελληνικής ανταρτικής οργάνωσης") η οποία υποτίθεται ότι σχεδίαζε τη δημιουργία μιας "ανεξάρτητης ελληνικής δημοκρατίας". Εκτελέσθηκε δια τουφεκισμού στις 14 Φεβρουαρίου του 1938, αλλά η σύζυγός του ενημερώθηκε ψευδώς το 1948 ότι ο άνδρας της πέθανε από σάρκωμα του πνεύμονα στη φυλακή της Μαριούπολης, στις 23 Ιουλίου του 1944. Μόνο μετά την πτώση του υπαρκτού σοσιαλισμού και το άνοιγμα των αρχείων της KGB, (1990) στάθηκε δυνατό να γνωστοποιηθεί η ακριβής ημερομηνία του θανάτου του.
Βικράμ Σαμβάτ

Το Βικράμ Σαμβάτ (Vikram Samwat ή Bikram Sambat, ή Vikram Samvat, στα Ντεβαναγκάρι: विक्रम संवत) είναι ινδουιστικό ημερολόγιο που χρησιμοποιήται σήμερα από τους ινδουιστές στην Ινδία, τη Σρι Λάνκα, την Ινδονησία, την Ταϊλάνδη, τη Μαλαισία και επίσημα στο Μπανγκλαντές και Νεπάλ. Είναι σεληνιακό ημερολόγιο και βασίζεται στην αρχαία Ινδουιστική θρησκευτική παράδοση, προηγείτο κατά 56,7 χρόνια από το ηλιακό Γρηγοριανό ημερολόγιο .
Στην λαϊκή παράδοση της Ινδίας και του Νεπάλ η δημιουργία του ημερολογίου αποδίδεται στον Ινδό βασιλιά Vikramaditya που το καθιέρωσε μετά από νίκη του σε μάχη με Σκύθες το 56 π.Χ. Το ημερολόγιο έχει 12 μήνες και ξεκινά το νέο έτος στα μέσα Απριλίου του γρηγοριανού ημερολογίου. Στο Νεπάλ καθιερώθηκε επίσημα το 1903.
Πρωτάθλημα Χόκεϊ επί πάγου Σουηδίας

Ιστορία

Το Σουηδικό πρωτάθλημα χόκεϊ επί πάγου απονεμήθηκε για πρώτη φορά στην Σουηδική ιστορία το 1922, μόλις δύο χρόνια μετά το χόκεϊ επί πάγου εισήχθη στη Σουηδία από τον Αμερικανό σκηνοθέτη Raoul Le Mat. Η ΙΚ Γκέτα κέρδισε το πρώτο πρωτάθλημα στις 12 Μαρτίου του 1922 επικρατώντας της Χάμαρμπυ ΙΦ με 6-0.
Το πρωτάθλημα Σουηδίας με την ονομασία Ελιτσέριεν ξεκίνησε στις 5 Οκτωβρίου 1975, στο οποίο κάθε ομάδα έπαιξε συνολικά 36 παιχνίδια.Αρχικά το πρωτάθλημα αποτελούνταν από 10 ομάδες αλλά επεκτάθηκε το 1987 με 2 επιπλέον ομάδες.
Writely

Το Writely, είναι ένα  διαδικτυακό λογισμικό (web-based) επεξεργαστή εγγράφου που κυκλοφόρησε τον Αύγουστο του 2005 από την εταιρεία λογισμικού Upstartle. Το 2006 η Upstartle εξαγοράστηκε από την Google και το Writely υπήρξε η βάση για την ανάπτυξη του σημερινού Google Docs.

Ιστορικό

Πριν το Writely οι προγραμματιστές  Sam Schillace, Steve Newman και Claudia Carpenter εργάζονταν για την δημιουργία ενός desktop note, που το είχαν ονομάσει NoteKeeper και χρησιμοποιώντας την τεχνολογία peer-to-peer θα είχε την δυνατότητα ταυτόχρονης επεξεργασίας από διαφορετικούς χρήστες ενός δικτύου υπολογιστών. 
Αργότερα όταν άρχισε να ωριμάζει η νέα τεχνολογία Ajax εγκαταλείπουν τον NoteKeeper και την τεχνολογία peer-to-peer και αρχίζουν την δημιουργία του επεξεργαστή εγγράφων Writely που με την Ajax θα είχε την δυνατότητα της ταυτόχρονης επεξεργασίας μέσω του διαδικτύου. Η ιδέα της χρήσης Ajax ήταν του Sam Schillace, ο οποίος και έγραψε την πρώτη έκδοση του Writely. Ο Sam Schillace και η υπόλοιπη ομάδα προγραμματιστών ξεκίνησε την υλοποίηση του Writely σαν μια δοκιμή των δυνατοτήτων της Ajax που επέτρεπε την επιλεκτική μεταβολή στο περιεχόμενο μιας ιστοσελίδας που απεικονιζόταν στον χρήστη μέσω ενός προγράμματος περιήγησης (browsers)
Το Writely καινοτομούσε στο ότι ήταν ένας «συνεργατικός» επεξεργαστής κειμένου χρησιμοποιώντας το διαδίκτυο. Δηλαδή είχε την δυνατότητα της επεξεργασίας ενός εγγράφου από ένα η περισσότερους χρήστες με πρόσβαση στο διαδίκτυο.
Κυκλοφόρησε στις 29 Αυγούστου του 2005 σαν δωρεάν beta έκδοση, από την εταιρεία λογισμικού Upstartle, που ίδρυσε η ομάδα των τριών προγραμματιστών. Στα σχέδια των δημιουργών του ήταν τα πρόσθετα χαρακτηριστικά να είναι συνδρομητικά για επαγγελματίες και εταιρικούς πελάτες, ώστε να χρηματοδοτείται η δωρεάν έκδοση, όπως και η δημιουργία διαφορετικών ιστότοπων για εξειδικευμένες χρήσεις.
Από τον Ιανουάριο του 2006, το Writely υποστήριζε καταγραφή ιστορικού στις αλλαγές του περιεχομένου του.
Στις 9 Μάρτιο του 2006, η Upstartle εξαγοράζεται από την Google. Ο Sam Schillace προσλαμβάνεται από την Google ως τεχνικός διευθυντής υπεύθυνος για τα Google Docs συμμετέχοντας και σε άλλα έργα της Google, όπως Gmail, Calendar, Reader και Picasa.
Τον Σεπτέμβριο του 2006 το Writely ενσωματώνεται στους λογαριασμούς της Google και αργότερα στα Έγγραφα Google (Google Docs) του πακέτου Google Drive.

Τεχνολογία

Το Writely βασιζόταν στο μοντέλο πελάτη-διακομιστή με την χρήση Ajax. Ο επεξεργαστής εγγράφου απεικονιζόταν σε ένα πρόγραμμα περιήγησης (browsers) σαν να ήταν ιστοσελίδα. Το λογισμικό διεπαφής (interface) και τα αρχεία του επεξεργαστή εγγράφου φυλάσσονταν σε «απομακρυσμένο» διακομιστή (server) στον οποίο οι χρήστες είχαν ταυτόχρονη πρόσβαση μέσω συσκευών (πχ. υπολογιστή) συνδεδεμένων στο διαδίκτυο. Η δυνατότητα της αλλαγής του κειμένου και των χαρακτηριστικών του μέσω του browser βασιζόταν στην τεχνολογία Ajax.
Τα προγράμματα στον διακομιστή (server) ήταν γραμμένα σε C# και ASP.net, ενώ αυτά που λειτουργούσαν στον browser του χρήστη ήταν Javascript και HTML.
Άγιος Ιωάννης Πιτσιλιάς

Τοποθεσία

Ο Άγιος Ιωάννης είναι κτισμένος σε μια τραχιά πλαγιά στους πρόποδες της Παπούτσας, στη γεωγραφική περιοχή της Πιτσιλιάς, σε υψόμετρο 850 μέτρα από την επιφάνεια της θάλασσας. Απέχει από την πόλη της Λεμεσού 37 χιλιόμετρα, από τη Λευκωσία 60 χιλιόμετρα και από το χωριό Αγρός 3 χιλιόμετρα. Ανατολικά συνορεύει με τον Άγιο Θεόδωρο, βόρεια με τον Αγρό, βορειοδυτικά με τον Κάτω Μύλο, δυτικά με το Πελένδρι και νότια με τη Ζωοπηγή.

Φυσικό περιβάλλον

Μεγάλο μέρος της έκτασης του χωριού είναι κατάφυτο με ροδακινιές, μηλιές και κερασιές. Υπάρχουν ακόμη ψηλές λεύκες, σκλήδροι, πλατάνια και βαλανιδιές. Καλλιεργούνται φρουτόδεντρα, εσπεριδοειδή, πατάτες και διάφορα λαχανικά.

Ονομασία

Το χωριό πήρε το όνομα του από τον Άγιο Ιωάννη τον Λαμπαδιστή. Σύμφωνα με την παράδοση, ο Άγιος Ιωάννης έμεινε για κάποιο μικρό διάστημα στο χωριό. Στο χώρο διαμονής του κτίστηκε αργότερα η εκκλησία του Αγίου Ιωάννη. Έως το 1725 μ.Χ. ο Άγιος Ιωάννης θεωρείτο ο προστάτης άγιος του χωριού.
Ο Άγιος Ιωάννης είναι γνωστός και σαν Άγιος Ιωάννης Πιτσιλιάς επειδή βρίσκεται στη γεωγραφική περιοχή της Πιτσιλιάς και σαν Άγιος Ιωάννης Αγρού επειδή βρίσκεται πολύ κοντά στον Αγρό.

Ιστορία

Το χωριό κατοικήθηκε γύρω στον 12ο αιώνα μ.Χ. Η περίοδος ακμής του ήταν στα τέλη του 19ου αιώνα και στις αρχές του 20ου αιώνα, όταν ήταν και ένα από τα μεγαλύτερα χωριά της περιοχής. Δεν υπάρχουν περισσότερες πληροφορίες για την ιστορία του χωριού. Εικάζεται ότι ο Άγιος Ιωάννης ήταν διάδοχος ενός γειτονικού μεσαιωνικού οικισμού με την ονομασία Αλωνάτζια, ο οποίος εμφανίζεται σε μεσαιωνικούς χάρτες.
Σημαντικό γεγονός για το χωριό ήταν η οικοδόμηση της εκκλησίας του Αρχαγγέλου Μιχαήλ στο τέλος του 17ου αιώνα, στην οποία τοποθετήθηκε η εικόνα του αρχάγγελου που είχε ανεβρεθεί λίγα χρόνια πριν στα ερείπια ενός παλιού παρεκκλησιού στην τοποθεσία Αλωνάτζια της γειτονικής κοινότητας του Κάτω Μύλου. Σύμφωνα με τον Νέαρχο Κληρίδη ο Αρχάγγελος Μιχαήλ ήταν ο πολιούχος άγιος του οικισμού Αλωνάτζια. Από το 1725 μ.Χ. ο Αρχάγγελος Μιχαήλ θεωρείται ο προστάτης άγιος του χωριού, τον οποίο το χωριό εορτάζει στις 6 Σεπτεμβρίου και 8 Νοεμβρίου με πανηγύρι.
Αμπέλια Αμμοτόπου Άρτας

Γεωγραφία - Ιστορία

Τα Αμπέλια βρίσκονται δυτικά του Άραχθου ποταμού και βόρεια της Άρτας σε απόσταση  χλμ. Το χωριό είναι κτισμένο στο λόφο Γκελπερίνα και στην είσοδό του βρίσκεται η εκκλησία της Αγίας Παρασκευής του Δράκου, που το 1997 κηρύχθηκε ιστορικό διατηρητέο μνημείο. Η παλιά ονομασία του χωριού, μέχρι το 1954 που μετονομάστηκε, ήταν Νέος Συνοικισμός ο οποίος είχε αναγνωριστεί για πρώτη φορά το 1951. Σύμφωνα με το σχέδιο Καλλικράτης, μαζί με τον Αμμότοπο αποτελούν τη τοπική κοινότητα Αμμοτόπου που υπάγεται στη δημοτική ενότητα Βλαχερνών του Δήμου Αρταίων και σύμφωνα με την απογραφή του 2011 έχει πληθυσμό 350 κατοίκους.
Χριστιανική Αδελφότητα Νέων

Η Χριστιανική Αδελφότητα Νέων (ΧΑΝ, αγγλικά: Young Men's Christian Association, YMCA) είναι μια παγκόσμια οργάνωση που εδρεύει στη Γενεύη της Ελβετίας, με περισσότερους από 57 εκατομμύρια δικαιούχους από 125 εθνικές οργανώσεις. Ιδρύθηκε στις 6 Ιουνίου του 1844 από τον Τζορτζ Ουίλιαμς στο Λονδίνο και έχει ως στόχο να θέσει τις χριστιανικές αρχές στην πράξη με την ανάπτυξη ενός υγιούς «σώματος, νου και πνεύματος». Αυτές οι τρεις αρχές αντικατοπτρίζονται από τις πλευρές του κόκκινου τριγώνου που αποτελεί κυρίαρχο στοιχείο των λογότυπων των κατά τόπους οργανώσεων ΧΑΝ.
Αλέν Ντελόν

Υπόθεση Μάρκοβιτς

Όλα ξεκίνησαν όταν την 1η Οκτωβρίου 1968, ένας ρακοσυλλέκτης εντοπίζει στη χωματερή του Ελανκούρ έξω από το Παρίσι το πτώμα σε αποσύνθεση του 31χρονου Σέρβου Στέφαν Μάρκοβιτς, του πρώην γραμματέα και σωματοφύλακα  του Αλέν Ντελόν. 
Το πτώμα ήταν καλυμμένο με έναν πλαστικό μουσαμά. 
Η εισαγγελική έρευνα στρέφεται αρχικά στην κατεύθυνση του ήδη διάσημου ηθοποιού και της συζύγου του Ναταλί Ντελόν, με την οποία ο Μάρκοβιτς είχε σύντομο δεσμό.
Στις 25 Ιανουαρίου του 1969 ο Αλέν Ντελόν θα κληθεί να καταθέσει για περισσότερες από 24 ώρες στην Εισαγγελία, που ερευνούσε την υπόθεση Μάρκοβιτς. Είχαν προηγηθεί άλλες τρεις καταθέσεις στην αστυνομία από τον ηθοποιό, μετά τον εντοπισμό του πτώματος. Τελικά θα αφεθεί ελεύθερος, αφού δεν είχαν προκύψει ενοχοποιητικά στοιχεία εις βάρος του.
Γκυ Β΄ του Μπλουά

Βιογραφία

Ήταν ο μικρότερος γιος του Λουδοβίκου Β΄ κόμη του Μπλουά και του Σουασόν και της Ιωάννας του Αβέν. 
Διαδέχθηκε τον άτεκνο αδελφό του Ιωάννη Β΄ κόμη του Μπλουά και του Σουασόν. Απεστάλη ως όμηρος στον βασιλιά της Αγγλίας σύμφωνα με τους όρους της Συνθήκης της Βρετάνης (1360). Απελευθερώθηκε ύστερα από τα λύτρα, που συγκεντρώθηκαν από την πώληση του Σουασόν στις 15 Αυγούστου 1367. Χρίστηκε ιππότης και ακολούθησε το Τευτονικό Τάγμα σε εκστρατεία στην Λιθουανία (1370). 
Το 1391 απεβίωσε ο μόνος γιος του. Επειδή έμεινε χωρίς κληρονόμους, πώλησε την κομητεία τού Μπλουά στον Λουδοβίκο Α΄ των Βαλουά δούκα της Ορλεάνης, ο οποίος τον διαδέχθηκε. 
Ήταν ο προστάτης του Ζαν Φρουασάρ· η συμβολή του Γκυ επέτρεψε στον Φρουασάρ να γράψει το Βιβλίο Β΄ των χρονικών του.
Yamaha Chappy

Γκαλερί

|||
Κατερίνα Τσάβαλου

Βιογραφία

Γεννήθηκε στην Αθήνα στης 11 Μαΐου του 1977. Σπούδασε υποκριτική στη Δραματική σχολή Ίασμος του Βασίλη Διαμαντόπουλου (1998 - 1999) και στη Δραματική Σχολή της Μαίρης Βογιατζή Τράγκα (2000). Έχει παρακολουθήσει επίσης και διάφορα σεμινάρια. Πραγματοποίησε το τηλεοπτικό της ντεμπούτο το 1996 στην τηλεοπτική σειρά «Λόγω τιμής» της Μιρέλλας Παπαοικονόμου. Έχει συμμετάχει σε αρκετές τηλεοπτικές σειρές, αλλά και θεατρικές παραγωγές. Φυσικά στο βιογραφικό της, υπάρχουν και πολλές κινηματογραφικές ταινίες. Γνωρίζει Αγγλικά και Γαλλικά και έχει παρακολουθήσει για αρκετά χρόνια μαθήματα μπαλέτου, ρυθμικής και χορού.

Προσωπική ζωή

Είναι παντρεμένη με τον Δημήτρη Στεργίου με τον οποίο απέκτησαν μία κόρη στης 25 Ιανουαρίου του 2018.
Τραχίδα (Φωκίδα)

Η Τραχίδα (αρχαία ελληνικά: Τραχίς), και Τραχίδα η Φωκική (Τραχίς ἡ Φωκική) για να διακρίνεται από την Τραχίδα των Μαλιειών, ήταν μια μικρή πόλη της αρχαίας Φωκίδας. Βρίσκεται κοντά στα σύνορα του νομού Φωκίδας με το νομό Βοιωτίας, στο δρόμο για τη Λιβαδειά.
Αβδισσάρης της Σωφηνής

Βιογραφία

Ήταν γιος του Ξέρξη σατράπη της Σωφηνής και της Αντιοχίδος των Σελευκιδών, κόρης του Σέλευκου Β΄ Καλλίνικου της Αυτοκρατορίας των Σελευκιδών.
Ο πατέρας του είχε εξεγερθεί το 223 πΧ, όπως πολλοί σατράπες, αλλά ο Αντίοχος Γ΄ τους κατέβαλε. Στον Ξέρξη έδωσε σύζυγο της αδελφή του Αντιοχίδα. Αυτή το 212 φόνευσε τον σύζυγό της, ώστε ο Αντίοχος Γ΄ να ελέγξει τη Σωφηνή. Αυτός, περισπώμενος από τις εκστρατείες του, έδωσε τη σατραπεία στον γιο εκείνου Αβδισσάρη. 
Δεν υπάρχουν δυτικές πηγές για τον ηγεμόνα αυτόν, παρά μόνο νομισματικά τεκμήρια. Αυτά είναι όμοια με τα νομίσματα τού πατέρα του. Το όνομά του περιέχει το Αβδ-, που σημαίνει σκλάβος στα αραμαϊκά, γλώσσα που μιλιόταν ευρέως στη Σωφηνή. Θα μπορούσε να τον αποκαλούσαν έτσι τοπικά οι Αραμαίοι υπήκοοί του, όμως το όνομα αυτό εμφανίζεται στα νομίσματα. Το -σσάρης είναι ομόηχο με το Ζάρεχ (Ζαριάδρης στις ελληνικές πηγές).
Το 200 τον εκτόπισε ο αδελφός του Ζάρεχ/Ζαριάδρης, με την υποκίνηση τού Αντιόχου Γ΄, ο οποίος υποκίνησε επίσης τον Αρταξία Α΄ να εκθρονίσει τον Ορόντη Δ΄ (θείο τού Ζαριάδρη) και να γίνει βασιλιάς της Αρμενίας.
Κέντρο Ζωρζ Πομπιντού

Αρχιτεκτονική

Η κατασκευή του Κέντρου ξεκίνησε τον Απρίλιο του 1972 και τα αρχιτεκτονικά σχέδια ανήκαν στους αρχιτέκτονες Ρέντσο Πιάνο, Ρίτσαρντ Ρότζερς και Τζιανφράνκο Φρανκίνι (Gianfranco Franchini). Εξωτερικά δεσπόζουν ο μεταλλικός σκελετός του κτιρίου και οι διαφανείς ή έγχρωμοι σωλήνες που το περιβάλλουν. Οι χρωματισμοί των σωλήνων, ακολουθούν μία συγκεκριμένη σύμβαση: μπλε χρώμα για τους αγωγούς αέρος, πράσινο για σωλήνες νερού και κίτρινο για τις γραμμές ηλεκτρισμού. Στοιχεία που συνδέονται με τη μετακίνηση, όπως οι ανελκυστήρες, διαθέτουν επίσης κόκκινο χρώμα. Η βιβλιοθήκη του Κέντρου φιλοξενείται στους τρεις πρώτους ορόφους του κτιρίου, ενώ το Μουσείο Μοντέρνας Τέχνης καταλαμβάνει τον τέταρτο και πέμπτο όροφο.

Μουσείο

Το Κέντρο Πομπιντού φιλοξενεί το Εθνικό Μουσείο Μοντέρνας Τέχνης, το οποίο περιλαμβάνει περίπου 50.000 έργα τέχνης, από τα οποία εκτίθενται δημόσια περίπου 2.000, μεταξύ αυτών έργα ζωγραφική, γλυπτικής και φωτογραφίας. Στα πλαίσια των εκθέσεών του, εκπροσωπούνται ρεύματα της μοντέρνας τέχνης, όπως του Φωβισμού, του Υπερρεαλισμού ή του Κυβισμού. Στεγάζει επίσης μια σημαντική συλλογή βιομηχανικού σχεδιασμού (Design).
Στον ακάλυπτο χώρο έχει ανακατασκευαστεί το εργαστήριο του Κονσταντίν Μπρανκούζι.
Νικόλαος Γουλιμής

Βιογραφικά στοιχεία

Ήταν γιος του Κωνσταντίνου και καταγόταν από παλαιά οικογένεια του Μεσολογγίου. Ο κλάδος του είχε εγκατασταθεί στην Κατοχή Αιτωλοακαρνανίας. Έλαβε μέρος στον ελληνοτουρκικό πόλεμο του 1897 και αποστρατεύθηκε στις 26.1.1910 με τον βαθμό του Συνταγματάρχη. Το 1899 εξελέγη βουλευτής Βόνιτσας και Ξηρομέρου και επανεξελέγη το 1902.
Γιος του ήταν ο Κωνσταντίνος Γουλιμής και αδερφός του ο επίσης αξιωματικός του στρατού, Ξενοφών Γουλιμής (18.3.1860-31.5.1900).